Informācija medijiem
2025. gada 16. aprīlī

Dauderos būs apskatāma Aigas Kalniņas gleznu izstāde “Mūžīgais pavasaris Nr. 2”

23. aprīlī plkst. 16.00 Latvijas Nacionālā vēstures muzeja Dauderu nodaļā (Sarkandaugavā, Zāģeru ielā 7) atklās Aigas Kalniņas personālizstādi “Mūžīgais pavasaris Nr. 2”, kurā būs apskatāmi divdesmit divi akrila tehnikā gleznoti darbi. Izstādes vadmotīvs ir pavasara iedvesmots – ziedi kā mīlestības un laimes iemiesojums.

Ziedu motīvs caurvij mākslinieces daiļradi, kurai tā no jauna pievērsusies salīdzinoši nesen. Ziedu gleznošana viņai dod prieku un spēku, arī pašportretos būtiska loma ir ziediem, kas iemieso Dieva un dabas radīto skaistumu. Aiga Kalniņa izlēmusi, ka viņas glezniecības realitāte būs mūžīgais pavasaris, un to savās gleznās arī konsekventi īsteno.

Māksliniecei tuvi gan dārza ziedi, gan pļavu puķes. Viņas mākslas izjūta balstīta latviešu nacionālajā identitātē, atainojot tās vieglo, košo un krāsaino daļu. Svētku reizēs, bet Dziesmu un deju svētkos noteikti, viņa pin ziedu vainagus, tos arī glezno. Savukārt 2024. gadā uzgleznot darbu ar nosaukumu “Ziedi pie Brīvības pieminekļa” rosinājusi apņemšanās turpmāk ik gadu 18. novembrī uzgleznot vismaz vienu gleznu ar ziediem, kas valsts svētku dienā tiek nolikti Brīvības pieminekļa pakājē.

Patikšana uz ziediem māksliniecei veidojusies jau bērnībā, kad viņas tēvs pārdošanai audzēja tulpes un narcises, un apkārt bija daudz skaistā un košā. Aiga Kalniņa mācījusies Jaņa Rozentāla mākslas skolā, 2008. gadā Latvijas Mākslas akadēmijā ieguvusi mākslas maģistres grādu. Dziedājusi koros, arī lielajā Dziesmu svētku kopkorī, no kura skatam paveras bezgalīga vainagu jūra.

Izstāde būs apskatāma līdz 1. jūnijam.
Aigas Kalniņas darbi apskatāmi autores mājas lapā: <https://aigakalnina.lv>.

**Saziņai:**

Olga Miheloviča
LNVM Dauderu nodaļas vadītāja
Tālr. 67392229; 22450364
e-pasts: dauderi@lnvm.gov.lv

<https://www.instagram.com/lnvmdauderi/>
<https://www.facebook.com/LNVMDauderi>

LATVIJAS NACIONĀLAIS VĒSTURES MUZEJS (LNVM)

ir trešais vecākais muzejs Latvijā un vienīgais Latvijas vēstures muzejs pasaulē. Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.

Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.

Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.

Latvijas Nacionālā vēstures muzeja nodaļas ir Dauderi un Tautas frontes muzejs.

Dauderu nama, kā arī tā dārza un parka bagātā vēsture atspoguļo visas Rīgas un Latvijas vēstures gaitu. Ēka celta 1897. gadā kā alusdarītavas “Waldschlößchen” (mūsdienās “Aldaris”) īpašnieka Ādolfa fon Bingnera ģimenes villa, bet no 1937. līdz 1940. gadam savrupnams ar tam pieguļošo dārzu un parku tika labiekārtots kā vērienīga Valsts un Ministru prezidenta Kārļa Ulmaņa vasaras rezidence. Padomju okupācijas laikā ēka tika pielāgota aģitpunkta un bērnudārza vajadzībām, bet kopš Trešās atmodas ēkā pastāv muzejs. 2010. gadā Dauderi kļuva par Latvijas Nacionālā vēstures muzeja nodaļu, kurā pēdējos gados aktīvi veikta ekspozīcijas atjaunošana un modernizācija. Savukārt Dauderu parks jebkurā gadalaikā iepriecinās apmeklētājus ar pārdomātiem, saskanīgiem apstādījumiem un interesantu reljefu, raksturojot sava laika elites priekšstatus par ērtu dzīvi pilsētā.